Kinnear-moordverdagte se ma in 2018 in plaasaanval dood | Netwerk24
Deur Maygene de Wee 25 September 2020 10:36
Die ma van die oudrugbyspeler wat Vrydag in Bishop Lavis in verband met die moord op 'n topspeurder van die Wes-Kaap verskyn het, is meer as twee jaar gelede in 'n plaasaanval doodgeskiet.
Zane Kilian (39), wat as stut vir die Valke, Griekwas, Kings en die Suid-Afrikaanse Barbarians uitgedraf het, het Vrydagoggend in verband met die moord op lt.kol. Charl Kinnear (52) verskyn.
Kilian se ma, Heila Kilian (63), wat bekend gestaan het as Lovey, is in April 2018 op 'n plaas sowat 2 km buite Stilbaai vermoor.
Vyf gewapende mans het haar en haar suster, Brenda Thomas, aangeval terwyl hulle vleis gebraai het saam met haar suster, swaer en 'n vriend van hulle.
Die aanvallers was geklee in oranje oorpakke en het klapmusse gedra. Kilian se ma is op die toneel dood en die twee mans is vasgebind. Brenda, by wie sy gekuier het, kon vlug en hulp ontbied.
Die aanvallers het die huis geplunder en in een van die voertuie gevlug. Hulle is later in hegtenis geneem.